text: শিবগঞ্জ উপজেলা বাংলাদেশের বগুড়া জেলার অন্তর্গত একটি উপজেলা। প্রাচীন পুন্ড্র জনপদের রাজধানী ছিল পুন্ড্রনগর (বর্তমান নাম মহাস্থানগড়) এই উপজেলাতেই অবস্থিত।
  
  অবস্থান 
  এটি বগুড়া শহর থেকে উত্তর পশ্চিম দিকে অবস্থিত। এর মোট আয়তন প্রায় ৩১৫.৩৩ বর্গ কিলোমিটার। এ উপজেলার উত্তরে গাইবান্ধা জেলা, দক্ষিণে বগুড়া সদর উপজেলা ও কাহালু উপজেলা ও দুপচাঁচিয়া উপজেলা, পূর্বে সোনাতলা উপজেলা ও গাবতলী উপজেলা এবং পশ্চিমে কালাই উপজেলা ও ক্ষেতলাল উপজেলা। বগুড়া জেলা শহর হতে ১৯ কিমিঃ উত্তরে গাংনই নদীর তীরে অবস্থিত। অবশ্য শিবগঞ্জ মূল করতোয়া নদীর তীরে অবস্থিত।
  
  প্রশাসনিক এলাকা 
  
  শিবগঞ্জ উপজেলায় একটি থানা ও একটি পৌরসভাসহ (শিবগঞ্জ পৌরসভা) মোট ১২ টি ইউনিয়ন পরিষদ ও ৪৩৬ টি গ্রামের সমন্বয়ে গঠিত। ইউনিয়ন পরিষদগুলো হলঃ 
  
  শিবগঞ্জ ইউনিয়ন
   বিহার ইউনিয়ন
   রায়নগর ইউনিয়ন
   বুড়িগঞ্জ ইউনিয়ন
   মাঝিহট্ট ইউনিয়ন
   পীরব ইউনিয়ন
   আটমূল ইউনিয়ন
   কিচক ইউনিয়ন
   ময়দানহাটা ইউনিয়ন
   দেউলি ইউনিয়ন
   মোকামতলা ইউনিয়ন
   সৈয়দপুর ইউনিয়ন
  
  ইতিহাস 
  পুর্বে শিবগঞ্জ উপজেলা ছিল হিন্দু অধ্যুষিত এলাকা। সে সময় এ এলাকায় হিন্দুদের পুজাপার্বনের জন্য অসংখ্য শিবমন্দির ছিল। শিবমন্দিরকে কেন্দ্র করে বন্দর-গঞ্জ গড়ে উঠে। যার ফলশ্রূতিতে পরবর্তীতে এ উপজেলার নাম হয় শিবগঞ্জ। এ উপজেলা গঠিত হয় ১৯৮৩ সালের ২৪ মার্চ।
  
  জনসংখ্যার উপাত্ত 
  ২০১১ সালের আদমশুমারি অনুযায়ী শিবগঞ্জ উপজেলার মোট জনসংখ্যা ৪,২৭,৯১৩ জন (প্রায়)। যার ২,০২,৩৮৬ জন (প্রায়) জন পুরুষ ও ২,২৫,৫২৭ জন (প্রায়) জন নারী। প্রতি কিলোমিটারে জনসংখ্যার ঘনত্ব ১,৮৪৮ জন। শিবগঞ্জ উপজেলার মোট ভোটার সংখ্যা ২,৪৫,৬৪৪ জন। এর মধ্যে পুরুষ ভোটার ১,১৭,৫৪০ জন ও মহিলা ভোটার ১,২৮,১০৪ জন।
  
  শিক্ষা 
  শিক্ষার হার ৬৫% (পুরুষ ৬৮% মহিলা ৬২%)। এ উপজেলায় সরকারি প্রাথমিক বিদ্যালয় আছে ১৫৭ টি, উচ্চ বিদ্যালয়ের সংখ্যা ৪৪ টি, আলিম, ফাজিল ও কামিল মাদ্রাসা আছে ২৭ টি এবং কলেজ আছে ১০ টি।
  সাদুরিয়া রাহমানিয়া আলিম মাদ্রাসা উপজেলার অন্যতম একটি পুরাতন মাদ্রাসা।
  
  অর্থনীতি 
  শিবগঞ্জের অর্থনীতি মূলত কৃষি নির্ভর। এখানে প্রচুর ধান ও আলু চাষ হয়। অন্যান্য ফসলের মধ্য রয়েছে ভুট্টা, গম, কলা,পাট ইত্যাদিসহ নানান দেশী-বিদেশি শাক সবজি। এছাড়া এখানে প্রচুর মাছ চাষ হয়।
  
  একাত্তরের মুক্তিযুদ্ধ 
  ১৯৭১ সালের ৪ এপ্রিল পাকবাহিনী ময়দানহাটার এক পরিবারের ১৬ জন সদস্যকে হত্যা করে। এছাড়া পাঁচপীর সরলপুর গ্রামে পাকবাহিনী ও মুক্তিযোদ্ধাদের মধ্যে সম্মুখ লড়াইয়ে একজন মুক্তিযোদ্ধা শহীদ হন।
  
  দর্শনীয় স্থান 
  
   মহাস্থানগড়, পুন্ড্রবর্ধন প্রাচীনতম নগরী
   বেহুলার বাসর ঘর
   প্রত্নতাত্ত্বিক জাদুঘর, মহাস্থান
   হযরত শাহ সুলতান মাহমুদ বলখী (র:) এর মাজার শরীফ
   ভাসু বিহার
   মসলা গবেষণা কেন্দ্র
  
  কৃতী ব্যক্তিত্ব 
   প্রফুল্ল চাকী (১৮৮৮-১৯০৮), ব্রিটিশ বিরোধী আন্দলনের নেতা।
   এম. আর. আখতার মুকুল (১৯২৯-২০০৪), লেখক এবং সাংবাদিক।
   মোজাফফর হোসেন (১৯৪৩-২০১৮), প্রাদেশিক পরিষদের সদস্য, প্রথম জাতীয় সংসদ সদস্য, তৃতীয় জাতীয় সংসদ সদস্য ও প্রতিমন্ত্রী।
  
  তথ্যসূত্র
  
  বহিঃসংযোগ
   
   
  
  বিষয়শ্রেণী:বগুড়া জেলার উপজেলা
  বিষয়শ্রেণী:শিবগঞ্জ উপজেলা
title: শিবগঞ্জ উপজেলা, বগুড়া